钦定古今图书集成/明伦汇编/闺媛典/第368卷
## 钦定古今图书集成/明伦汇编/闺媛典/第368卷

| 钦定古今图书集成 明伦汇编 第三百六十八卷 |

| |

钦定古今图书集成明伦汇编闺媛典

第三百六十八卷目录

闺恨部外编

闺媛典第三百六十八卷

《搜神记》：吴王夫差小女名曰紫玉，年十八，才貌俱美。
童子韩重，年十九，有道术，女悦之，私交信问，许为之
妻。重学于齐鲁之间，临去，属其父母使求婚，王怒不
与女，玉结气死，葬阊门之外。三年重归，诘其父母，父
母曰：“王大怒，玉结气死，已葬矣。”重哭泣哀恸，具牲币
往吊于墓前。玉魂从墓出，见重流涕谓曰：“昔尔行之
后，令二亲从王相求，度必克从大愿，不图遭命，若此
奈何？”乃左顾宛颈而歌曰：“南山有乌，北山张罗，乌自
高飞，罗将奈何，意欲从君，谗言孔多，悲结成疾，没命
黄垆，命之不造，冤如之何！羽族之长，名为凤凰，一日
失雄，三年感伤，虽有众鸟，不为匹双，故见鄙姿，逢君
辉光，身远心迩，何曾暂忘！”歌毕，欷歔流涕，要重还冢。
重曰：“死生异路，惧有尤愆，不敢承命。”玉曰：“死生异路，
吾亦知之。然今一别，永无后期，子将畏我为鬼而祸
子乎？欲诚所奉，宁不相信？”重感其言，送之还冢。玉与
之饮䜩，三日三夜，尽夫妇之礼。临出，取径寸明珠以
送。重曰：“既毁其名，又绝其愿，复何言哉！时节自爱，若
至吾家，致敬大王。”重既出，遂诣王自说其事。王大怒
曰：“吾女既死，而重造讹言，以玷秽亡灵，此不过发冢
取物，托以鬼神趋收重。”重走脱，至墓所诉之。玉曰：“无
忧，今归白王。”玉妆梳忽见，王，惊愕悲喜，问曰：“尔缘何
生？”玉跪而言曰：“昔诸生韩重来求玉，大王不许。玉名
毁义绝，自致身亡。重从远还，闻玉已死，故赍牲币，诣
冢吊”唁。“感其笃终，辄与相见。因以珠遗之。不为发冢，
愿勿推治。”夫人闻之，出而抱之如烟然。

《后汉书·王忳列传》：忳举茂才，除郿令。到官，至斄亭。亭
长曰：“‘亭有鬼，数杀过客，不可宿也’。忳曰：‘仁胜凶邪？德
除不祥，何鬼之避’？”即入亭止宿。夜中闻有女子称冤
之声，忳咒曰：“有何枉状，可前求理乎？”女子曰：“‘无衣不
敢进’。忳便投衣与之。女子乃前诉曰：‘妾夫为涪令之
官，过宿此亭。亭长无状，枉杀妾家十馀口，埋在楼下’”，
悉盗取财货。忳问亭长姓名，女子曰：“即今门下游徼
者也。”忳曰：“汝何故数杀过客？”对曰：“妾不得白日自诉，
每夜陈冤，客辄眠，不见应，不胜感恚，故杀之。”忳曰：“当
为汝理此冤，勿复杀良善也。”因解衣于地，忽然不见。
明旦，召游徼诘问，具服罪，即收系，及同谋十馀人悉
伏辜，遣吏送其丧归乡里，于是亭遂清安。

《列异传》：谈生者，年四十无妇，常感激读书经。夜半，有
女子可年十五六，姿颜服饰天下无双，来就生为夫
妇，自言：“我与人不同，勿以火照我也。”三年之后，方可
照为夫妻。生一儿，已二岁，不能忍，夜伺其寝，后盗照
视之，其腰已上生肉如人，腰下但有枯骨。妇觉，遂言
曰：“君负我，我垂生矣，何不能忍一岁而竟相照也？”生
辞谢涕泣，不可复止，云：“与君虽大义永离，然顾念我
儿，若贫不自活者，暂随我去，当遗君物。”生随之去，入
华堂，室宇器物不凡，以一珠袍与之，曰：“可以自给。”裂
取生衣裙，留之而去。后生持袍诣市，雎阳王家买之，
得钱千万。王识之，曰：“是我女袍，此必发墓。”乃取拷之，
生具以实对。王犹不信。乃视女冢，冢完如故。发视之，
果棺盖下得衣裙。呼其儿，正类王女。王乃信之，即礼
谈生，以为王婿，表其儿为侍中。

《志怪》：永嘉中，黄门将张禹曾行经大泽中，天阴晦，忽
见一宅门大开，禹遂前至厅事，有一婢出问之，禹曰：
“行次遇雨，欲寄宿耳。”婢入报，寻出呼禹前，见一女子，
年三十许，坐帐中，有侍婢二十馀人，衣服皆灿丽，问
禹所欲，禹曰：“自有饭，惟须饮耳。”女敕取铛与之，因燃
火作汤，虽闻沸声，探之尚冷，女曰：“我亡人也，冢墓之
间，无以相共，惭愧而已。”因《歔欷》告禹曰：“我是任城县
孙家女，父为中山太守，出适顿丘李氏，有一男一女，
男年十一，女年七岁。亡后李氏幸我旧使婢承贵者。
今我儿每被捶楚，不避头面，常痛极心髓，欲杀此婢。
然亡人气弱，须有所凭托，君助济此事，当厚报君。”禹
曰：“虽念夫人言，缘杀人事大，不敢承命。”妇人曰：“何缘
令君手刃？唯欲君为我语李氏家，说我告君事状。李
氏念惜承贵，必作禳除，君当自言能为厌断之法。李
氏闻此，必令承贵莅事，我因伺便杀之。”禹许诺。及明
而出，遂语李氏，具以其言告之。李氏惊愕以语承贵
大惧，遂求救于禹。既而禹见孙氏自外来，侍婢二十
馀人悉持刀刺承贵，应手仆地而死。未几，禹复经过
泽中，此人遣婢送五十匹杂彩以报禹《法苑珠林》：晋时武都太守李仲文在郡丧女，年十八，
权假葬郡城北，有张世之代为郡。世之男字子长，年
二十，侍从在廨中，梦一女，年可十七八，颜色不常，自
言：“前府尹子不幸早亡，会今当更生”，心相爱乐，故来
相就。如此五六夕，忽然昼见，衣服熏香殊绝，遂为夫
妇，寝息衣皆有裤，如处女。后仲文遣婢视女墓，因过
世之妇相问，入廨中，见此女一只履在子长床下。取
之啼泣呼言发冢。归以示，仲文惊愕，遣问世之：“君儿
何繇得亡女履耶？”世之呼问儿，具陈本末。李、张并谓
可怪。发棺视之，女体已生肉，颜姿如故，唯右脚有履。
子长梦女曰：“我此得生，今为所发，自尔之后遂死，肉
烂，不得生矣。万恨之心，当复何言。”泣涕而别。

殷基《丁新妇传》：淮南全椒县有丁新妇者，本丹阳丁
氏，年十六，适全椒谢家。其姑严酷，使役有程，不如限
者，仍便笞捶不可堪。九月九日乃自经死，遂有灵，向
闻于民间，发言于巫祝曰：“念人家妇女作息不倦，使
避九月九日，勿用作事。见形著缥衣，戴青盖，从一婢
至牛渚津求渡。有两男子共乘船捕鱼，仍呼求载，两”
男子笑，共调弄之，言：“听我为妇，当相渡也。”新妇曰：“谓
汝是人而无所知。汝是人，当使汝入泥；是鬼使汝入
水。”便却入草中。须臾，有一老翁，乘船载苇，妪从索渡。
翁曰：“船上无装，岂可露渡？恐不中载耳。”妇言：无苦。翁
因出苇半许，安处不著船中，径渡之至南岸，临去语
翁曰：“吾是鬼，非人也，自能过此。然宜使民间粗相闻
知翁之厚意，出苇相渡，深有惭感，当有以相谢者。若
翁速还去，必有所见，亦当有所得。”翁曰：“恐燥湿不至，
何敢蒙谢。”翁还西岸，见两男子覆水中，进前数里，有
鱼千数，跳跃水边，风吹至岸上，翁遂弃苇，载鱼以归。
于是新妇遂还丹阳，江南人呼为丁姑。九月九日不
用作事，咸以为息日也，今所在祠之。

江莹《乌将军传》：“代国公郭元振，开元中下第，自晋之
汾，夜行阴晦失道，久而绝远，有灯火之光，以为人居
也，径往投之。八九里有宅，门宇甚峻，既入门，廊下及
堂上，灯烛荧煌，牢馔罗列，若嫁女之家，而悄无人。公
系马西廊前，历阶而升，徘徊堂上，不知其何处也。俄
闻堂中东阁有女子哭声，呜咽不已。公问曰：‘堂中泣
者，人耶？鬼耶？何陈设如此？无人而独泣耶’？”曰：“妾此乡
之祠，有乌将军者，能祸福人，每岁求偶于乡人，必择
处女子美者而嫁焉。妾虽陋拙，父利乡人五百缗，潜
以应选。今夕乡人之女并为游宴者，到是醉妾此室，
共锁而去，以适于将军者也。今父母弃之，就死而已，
惴惴哀惧。君诚人耶？能相救免，毕身为除扫之妇，以
奉指使。”公大愤曰：“某来当何时？”曰：“二更。”公曰：“吾忝为
丈夫，必力救之。如不得者，杀身以徇汝，终不使汝枉
死于淫鬼之手。”女泣少止。于是坐于西阶上，移其马
于堂北，令一仆俟立于前，若为傧而待之。未几，火光
照耀，军马骈阗，二紫衣吏入而复走出曰：“相公在此。”
逡巡，一黄衣吏入而出亦曰：“相公在此。公私心独喜，
吾当为宰相，必胜此鬼矣。”既而将军渐下导，吏复告
之。将军曰：入有戈剑弓矢，翼引以入，即东阶下。公使
仆前曰：“郭秀才见。”遂行，揖将军曰：“秀才安得到此？”曰：
“闻将军今夕嘉礼，愿为小相耳。”将军者喜而延坐，与
对食，言笑极欢。公囊中有利刀，思取刺之，乃问曰：“将
军曾食鹿腊乎？”曰：“此地难遇。”公曰：“某有少许珍者，得
自御厨，愿削以献。”将军者大悦。公乃起取鹿腊并小
刀，因削之，置于小器，令自取。将军喜，引手取之，不疑
其他。公伺其无机，乃投其脯，捉其腕而断之。将军失
声而走，导从之吏一时惊散。公执其手，脱衣缠之，令
仆夫出望之，寂无所见。乃启门谓泣者曰：“将军之腕
已在此矣。寻其血迹，当死亦不久。既获免，可出就食。”
泣者乃出，年可十七八而甚佳丽，拜于公前曰：“誓为
仆妾。”公勉谕焉。天方曙，开视其手，则猪蹄也。俄闻哭
泣之声渐近，乃女之父母兄弟及乡中耆老，相与舁
榇而来，将收其尸，以备殡殓。见公及女乃生人也。咸
惊以问之，公具告焉。乡老共怒，残其神曰：“乌将军，此
乡镇神，乡人奉之久矣。岁祀以终，才无他虞。此礼少
迟，即风雨雷雹为虐，奈何失路之客，而伤我明神，致
暴于人？此乡何负？当杀尔以祭将军，不尔，亦缚送本
县。”挥少年将令执公，公谕之曰：“尔徒老于年，未老于
事。我天下之达理者，尔众听吾言。夫神受天之命而
为镇也，不若诸侯受命于天子而彊理天下乎？”曰：“然。”
公曰：“使诸侯渔色于国中，天子不怒乎？残虐于人，天
子不伐乎？诚使尔呼将军者，真神明也。神固无猪蹄，
天岂使淫妖之兽乎？且淫妖之兽，天地之罪畜也。吾
执正以诛之，岂不可乎？尔曹无正人，使尔少女年年
横死于妖畜，积罪动天，安知天不使吾雪焉？从吾言
当为尔除之，永无聘娶之患，如何？”乡人悟而喜曰：“愿
从命。”公乃令数百人执弓矢刀枪锹䦆之属，环而自
随，寻血而行，才二十里，血入大冢穴中，因围而斸之，
应手渐大如瓮口。公令束薪燃火，投入照之，其中若
大室。见一大猪无前左蹄，血卧其地，突烟走出，毙于围中。乡人更翻共相庆会，饯以酬公。公不受，曰：“为人
除害，非鬻猎者得免之。”女辞其父母亲族曰：“多幸为
人托质血属，闺闱未出，固无可杀之罪。今者贪钱五
十万，以嫁妖兽，忍锁而去，岂人所宜。若非郭公之仁
勇，宁有今日？是妾死于父母，而生于郭公也。请从郭
公，不复以旧乡为念矣。”泣拜而从公。公多岐援喻止
之，不获，遂纳为侧室。生子数人。公之贵也，皆任大官。
《本事诗》开元中，有幽州卫将张姓者，妻孔氏，生五子，
不幸去世。复娶李氏，悍怒狠戾，虐遇五子，日鞭棰之。
五子不堪其苦，哭于其母葬所。母忽于冢中出，抚其
子，悲痛久之。因以白布巾题诗赠张曰：“不忿成故人，
揜泪每盈巾。死生今有隔，相见永无因。匣里残妆粉，
留将与后人。黄泉无用处，恨作冢中尘。有意怀男女，
无情亦任君。欲知肠断处，明月照孤坟。”五子得诗，以
呈其父。其父恸哭，诉于连帅。帅上闻，敕李氏杖一百，
流岭南，张停所职。

《通幽记》：唐开元二十五年，晋州刺史柳涣外孙女博
陵崔氏，家于汴州，有扶风窦凝者将聘焉。行媒备礼，
而凝旧妾有孕，崔氏约遣妾后成礼，凝许之，遂与妾
俱之宋州扬舲下，至车道口宿妾，是夕产二女。凝因
其困乏毙之，实沙于腹，与女俱沈之。既而还汴，绐崔
氏曰：“妾已遣去。”遂择日结亲。后一十五年，崔氏产男
女数人，男不育，女二人，各成长。永泰二年四月，几上
有书一函，乃凝先府君之札也，言“汝冤魂事发，近在
期月，宜疾理家事。长女可嫁汴州参军崔延，幼女嫁
前开封尉李驿，并良偶也。”凝不信。更旬日，又于室内
见一书：“吾前已示汝危亡之兆，又何颠倒之甚也。”凝
尚犹豫，明日庭中复得一书，曰：“祸起旦夕。”凝方仓皇，
妻曰：“君自省如何，宜禳避之。”凝虽秘而心实惮妾事。
五月十六日午时，人皆休息，忽闻扣门甚急，凝心动，
出候之，乃是所杀妾，盛妆饰，前拜凝曰：“别久安否？”凝
大怖，疾走入内隐匿，其鬼随踵至庭，见崔氏，崔氏惊
问之，乃敛容自叙曰：“某是窦十五郎妾。凝欲娶娘子
时，杀妾于车道口，并二女同命。但妾无负凝，而凝枉
杀妾，妾以贱品十五馀年诉诸岳渎，怨气上达，闻于
帝庭。上帝降鉴，许妾复仇。今来取凝，不干娘子，无惧
也。”崔氏悲惶请谢：“愿以功德赎罪，可乎？”鬼厉色曰：“凝
以命还命足矣，何功德而当命也？譬杀娘子，岂以功
德可计乎？”词不为屈。乃骂凝曰：“天网不漏，何用狐伏
鼠窜！”便升堂擒得凝，而啮咬掐捩，宛转楚毒，竟日而
去。言曰：“汝未虑即死，且可受吾能事耳。”如是每日辄
至，则啖嚼支体。其鬼或奇形异貌，变态非常，举家危
惧，而计无从出，并搏二女，不堪其苦。于时有僧昙亮，
颇善持咒，凝请之置坛内阁。须臾鬼至，内阁不敢升
阶。僧让之曰：“鬼道不合于人，何至是耶？吾召金刚，立
见糜碎。”鬼曰：“和尚事佛，心合平等，奈何掩义隐贼？且
凝非理杀妾，妾岂干人乎？上命照临，许妾仇凝，金刚
岂杀负冤者耶？”言讫登阶，擒凝如初。后崔氏、李氏娉
女遁而鬼不追，乃言曰：“吾长缚汝足，岂能远耶？”数年，
二女皆卒。凝中鬼毒，发狂自食，支体入水火，啖粪秽，
肌肤焦烂，数年方死。崔氏于《东京》出家。

《纪闻》：“天宝初，会稽主簿季攸有女二人，乃携外甥孤
女之官。有求之者，则嫁己女。己女尽而不及甥。甥恨
之，因结怨而死，殡之东郊庄，数月所给。主簿市胥吏，
姓杨，大族子也。家甚富，貌且美，其家忽失胥推寻不
得，意其为魅所惑也，则于墟墓访之。时大雪，而女殡
室，有衣裾出胥。家人引之，则闻屋内胥叫声而殡，棺”
中。完不知从何入，遽告主簿，主簿使发其棺，女在棺
中与胥同寝，女貌如生，其家乃出。胥复修殡屋。胥既
出，如愚数日方愈。女则不直于主簿曰：“吾恨舅不嫁，
惟怜己女不知有吾，故气结死。今神道使吾嫁于市
吏，故辄引与同衾。既此邑通知，理须见嫁，后月一日，
可合婚姻。惟舅不以胥吏见期，而违神请，幸即相闻，
受其所聘，仍待以女婿礼。至月一日，当具饮食，吾将
迎杨郎。”主簿惊叹，乃召胥吏，于是纳钱数万，其父母
皆会焉。攸乃为外甥女造作衣裳帷帐。至月一日，又
造馔大会。杨氏鬼又言：“蒙恩许嫁，不胜其喜，今日故
此亲迎杨郎。”言毕，胥暴卒。乃设冥婚礼，厚加棺敛，合
葬于东郊。

《逸史》：“唐西川节度使严武，少时仗气任侠，尝于京师
与军使邻居，军使女美，窥见之，赂左右诱而窃之以
逃。军使告发，且以上闻，诏遣万年县捕贼官乘递追
逐，武舟自巩县闻知不免，饮女酒，解琵琶弦以缢之，
沉于河。明日诏使至，搜之不得，此武少时事也。及病
甚，有道士从峨嵋山来谒，武素不信巫祝之类，门者”
拒之。道士曰：“吾望君府鬼祟气横，所以远来。”门者纳
之，未至阶，自为呵叱。论辨久之，谓武曰：“君有宿冤，君
知之乎？”武曰：“无之。”道士曰：“阶前冤女，年十六七，颈系
一弦者谁乎？”武叩首曰：“有之，奈何？”道士曰：“彼云欲面
盍，自求解。”乃洒扫堂中，令武斋戒正笏立槛内，一童

颈弦，褰帘而出。及堂门，约发拜武，武惊惭掩面，女曰：
“妾虽失行，无负于公，公何太忍？纵欲逃罪，何必忍杀？
含冤已久，诉帝得伸。”武悔谢求免，道士亦为之请，女
曰：“事经上帝，已三十年矣，期在明晚，言无益也。”遂转
身还阁，未至帘而失其形矣。道士谢去，武乃处置家
事，明晚遂卒。

《酉阳杂俎》：“段成式三从房叔父某者，贞元末自信安
至洛，暮达瓜洲，宿于舟中。夜久弹琴，觉舟外有嗟叹
声，止息即无如此者数四，乃缓轸还寝，梦一女子，年
二十馀，形悴服败，前拜曰：‘妾姓郑，名琼罗，本居丹徒，
父母早亡，依于孀嫂，嫂不幸又殁，遂来扬子寻姨。夜
至逆旅，市吏子王惟举乘醉将逼辱，妾知不免，因以
领巾绞，顷自杀。市吏子乃潜埋妾于鱼行西渠中。其
夕再见，梦扬子令石义留，竟不为理。复见冤气于江
石上，谓非烟之祥。图而表奏，四十年无人为雪。妾父
母善琴，适听郎君琴声，奇音翕响，心感怀叹，不觉来
此’。”某寻至洛北河清县温谷，访内弟樊元则，元则有
异术，居数日，忽曰：“兄安得此一女鬼相随，请为遣之。”
乃张灯焚香作法。顷之，灯后窣窣有声，元则曰：“是请
纸笔也。”即投纸笔于灯影中。少顷，旋纸疾落灯前视
之，书盈于幅，书《杂言》七字，辞甚凄恨。元则遽令录之，
言鬼书不久辄漫灭。及晓，纸上若煤污，无复字也。元
则复令具酒脯纸钱，乘昏焚于道。有风旋灰直上数
丈，及聆悲泣声，诗凡二百六十二字，率叙幽冤之意，
语不甚晓，词故不载。其中二十八字曰：“痛填心兮不
能语，寸肠断兮诉何处？春生万物妾不生，更恨香魂
不相遇。”

《河东记》：上都安邑坊十字街东有陆氏宅，制度古丑，
人谓凶宅。后有进士臧夏僦居其中，与其兄咸尝昼
寝，忽梦魇，良久方寤曰：始见一女人绿裙红袖，自东
阶而下，弱质纤腰，如雾濛花，收泣而云：“听妾一篇幽
恨之句。其辞曰：‘卜得上峡日，秋天风浪多，江陵一夜
雨，肠断木兰歌’。”

《传奇》：进士赵合，貌温气直，行义甚高。太和初，游五原，
路经沙碛，睹物悲叹，遂饮酒，与仆使并醉，因寝于沙
碛中。宵半醒，月色皎然，闻沙中有女子悲吟曰：“云鬟
消尽转蓬稀，埋骨穷荒无所依。牧马不嘶沙月白，孤
魂空逐雁南飞。”合遂起而访焉。果见一女子，年犹未
笄，色绝代，语合曰：“某姓李氏，居于奉天，有姊嫁洛源
镇帅，因往省焉。道遭党羌所掳，至此挝杀，劫其首饰
而去。后为路人掩于沙内。经今三载，知君颇有义心，
倘能为归骨于奉天城南小李村，即某家枌榆耳，当
有奉报。”合许之，请示其掩骼处，女子感泣告之。合遂
收其骨，包于橐中，挈至奉天，访得小李村而葬之。明
日，道侧合遇昔日之女子，来谢而言曰：“感君之义，吾
大父乃贞元中得道之士，有演《参同契》《续混元经》，子
能穷之，龙虎之丹，不日而成矣。”合受之，女子已没，合
遂究其元微，居于少室，烧之一年，能使瓦砾为金宝；
二年，能起毙者；三年饵之，能度世。今时有人遇之于
嵩岭。

《会昌解颐集》：唐韦讽家于汝颍间，遣小童理草锄地。
忽见人发锄，渐深渐多而不乱。讽异之，即掘深尺馀，
乃一妇人，肌肤容色，俨然如生，再拜言曰：“某是郎君
之祖女奴，名曰丽质，娘子嫉妒，生埋此园中。”

《太平广记》：鄂州小将某者，本田家子，既仕，欲结豪族
而谋其故妻，因相与归宁，杀之于路，弃尸江侧，并杀
其同行婢。已而奔告其家，号哭云为盗所杀，人不之
疑也。后数年奉使至广陵，舍于逆旅，见一妇人卖花，
酷类其所杀婢。既近，乃真是也。婢见亦再拜，因问：“人
耶？鬼耶？”答云：“人也。往者为贼所击，幸而不死。既苏，得
贾人船，寓载东下。今在此，与娘子卖花给食而已。”复
问：“娘子何在？”曰：“在近可见之乎？”曰：“可。”即随之而去。一
小曲中指一贫舍曰：“此是也。”婢先入，顷之，其妻乃出，
相见悲涕，备述艰苦。某亦恍然，莫之测也。俄设食具
酒，复延入内室，置饮食于从者，皆醉。日暮不出。从者
稍前觇之，寂若无人。因直入室中，但见白骨一具，衣
服毁裂，流血满地。问其邻，云“此空宅，久无居人矣。”
《谈苑》：蔡立知江州后娶崔氏，生一女，前妻一子。娶袁
毂之女，病瘵而死。凭于崔氏之女，凡语言皆怨其后
母之薄也，云人死皆有一虫，转以付人，以与崔氏之
女，又以其先亡，母劝之令勿自残贼，今不与矣。其始
已议攒殡，袁氏云“吾无儿女，他日谁葬我者？不如焚
我也。”比至火作之时，袁氏所凭之语，忍痛之声闻于
外也。

《异闻总录》：阁门使萧注，新喻人，冠而孤，与其弟伯英
独处，得疾，甚危殆，浸浸昏塞，不闻喘息声。英与仆泣
守其侧。日将暮，有老妪瘠而偻，出于浴室下，哭望寝
室徐徐而来，且语曰：“六郎还我命。”六郎者，即注也。将
升阶，一老叟著白袍，须髯如雪，从西偏户内策杖出，
叱曰：“尘贱死尸，何敢擅出！六郎有正库钱万馀贯，未曾请动，设天命合终，犹当作茆山洞主。尔下愚暗鬼，
不速去，吾将治尔。”连叱之，妪悲啼，复匍匐趋故处，叟
亦不见。至夜半，渐呻吟，食粥，数日而愈。伯英从容说
所睹，注色动，乃言：“汝不在家时，老婢不为吾役，且以
恶言相抗，吾击以铁鞭即死，密埋之浴室下，汝所见
者其是欤？”

温州教授，官舍有小楼，为鬼物所据，常抛击瓦砾，叹
息歌呼，时时书小纸掷于外，人不敢登。绍兴二十九
年，婺源李知己智仲为教授，将穷其怪，乃设几案笔
砚于楼中，联纸两幅，题其上曰：“汝乃何物，或是伏尸
遗魄，未获超脱。既能书字，当具平生告我。我为汝呼
僧徒诵经荐拔，无为栖滞于此，贻生人殃。”是日晚，亲
扄其户。明日，试诸生在学，其侄不待归，遽启之，答词
已盈纸，云：“妾姓陈氏，衢州西安人。甲子年随父来处
州，值大水漂荡，全家溺死。流尸到温州北门外，魂魄
无所系。茕茕入城，过此厅门外，为土地邀留为侍妾，
荏苒十五年。比者城南洪秀才遣媒者来议婚，土地
许自便，旦夕恐当出嫁，不复顾此室矣。”其言大略如
是。字体纤弱，真女子笔迹也。呼智仲为枢密学士，人
皆见之。

淄州人，田玨侄女，嫁攸县刘郎中之子。刘下世数年，
田氏病，遣仆至衡山，招表侄张敏中，欲托以后事，未
克往，而田不起。初，田有兄，娶衡山廖氏女，女死又娶
其妺，兄亦亡，独后嫂在，乃与敏中同往吊，寓于张故
居没山阁，时隆兴甲申冬也。是夕，廖嫂暴心痛，医疗
小愈。过夜半，欲起坐，语言不伦。张往省候，则其姊凭
焉。咄咄责妹曰：“何处无婚姻？必欲与我共一婿死，又
不设位祀我，使我岁时无依，非相率同归不可。”张晓
之曰：“皆是田叔所为，非今婶过既，一家姊妹，宁忍如
此。”少顷，忽拱手曰：“叔翁万福。”又曰：“庆孙，汝可上床坐。”
叔翁者，田三姑之季父玨。庆孙者，其稚子也，皆亡矣。
临川画工黄生，旅游如广昌，至秩巴寨，卒长郎岩馆
之。中夕，一妇人出，灯下颇可悦，乘醉挑之，欣然相就。
询其谁，家人曰：“主家妇也”是。自每夕至，黄，或窘索，必
窃资给之。留连半年，渐奄奄病悴，岩问之，不肯言。初，
岩常昵娼妻，不胜忿妒，自经死于房，虽葬犹数为影
向，虚其室，莫敢居，而黄居之。岩意其鬼也，告之故，始
以实告。岩向空中唾骂。徙黄出寓旅舍，是夕复来，黄
畏避，妇曰：“无用避我，我岂忍害子？子虽遁，我亦来。”黄
不得已，留与宿益久。黄虑其害己，驰还乡。中途憩泊，
纳凉桑下。妇又至，曰：“是贼太无情，相与好合许时，无
一分顾恋意，忍弃我耶？宜速反。”黄不敢答，但默诵经。
妇忽长吁曰：“此我过也，初不合迷谬，至逢今日。”遂去。
宋时淮昌岩楚楚适盐商吕省干，泛舟泗上，吕偶他
适楚楚倚船窗歌陈后主《后庭花》曲，未终，岸上有妇
人抚掌诵曰：“烟笼寒水月笼沙，船泊秦淮近酒家。商
女不知亡国恨，隔江犹唱《后庭花》。长嗟入林间不见。”
明夕伏人江浒，楚楚复歌前曲，妇人抚掌诵诗如前，
伏者逐至林间而没。翌日视之，一新坟，乃“侯将士葬
妻裴氏也。侯置一妾，推溺之，自戕于林间，就葬焉。”
吾衍《绿衣人传》“天水赵源，早丧父母，未有妻室。延祐
间，游学至于杭州钱塘，侨居西湖葛岭之上，其侧即
宋贾秋壑之宅也。源独居无聊，尝日遇晚，徙倚门外，
忽有一女子从东而来，绿衣双鬟，年可十五六，虽不
盛妆浓饰，而姿色过人。源注”目久之。明日出门，又见
如此凡数度。日晚辄来，源戏而问之曰：“娘子家居何
处，暮暮来此？”女笑而拜曰：“儿家与君为邻，君自不识
尔。源试挑之。”女子欣然而应，因遂留宿，甚相亲昵。明
旦辞去，夜则复来，如此凡月馀，情爱甚至。源问其姓
氏居址何处，女子曰：“君但得美妇则已，何用强问我
也。”叩之不已，则曰：“儿尝衣绿，但呼我为绿衣人可矣。”
终不告以居止所在。源意其为巨室妾，媵夜私奔，或
恐事迹彰闻，故不肯言。信之不疑，宠念转密。一夕，源
被酒戏谓绿衣曰：“此真所谓‘绿兮衣兮，绿衣黄裳者
也’。”女子有惭色，数夕不至。及再来，源叩之，乃曰：“本欲
与郎君谐老，奈何以婢妾待之，令人忸怩不安，故数
日不敢侍君之侧。然君已知，今不复隐，请得备言之。
儿与君旧相识也，今非至情相感，莫能及此。”源问其
故，女惨然曰：“得无相难乎？儿实非今世人，亦非有祸
于君者，盖其数当然，夙缘未尽尔。”源大惊曰：“愿闻其
详。”女子曰：“儿故宋平章秋壑之侍女也。本临安良家
子，善奕棋。年十五，以棋童入侍。每”秋壑回朝，宴坐半
闲堂，必召儿侍奕，甚见宠爱。是时君为其家苍头，职，
主煎茶，每因供进茶瓯，得至后堂。君时少年，美姿容，
儿见而慕之，尝以绣罗钱箧乘暗投君，君亦以玳瑁
指盒为赠。彼此虽各有意，而内外严密，莫能得其便。
后为同辈所觉，竟谗于秋壑，遂与君同赐死于石湖
断桥之下。君今已“再世为人，而儿犹在鬼录，得非命
欤？”言讫，呜咽泣下。源亦为之动容。久之，乃曰：“审如此，
则吾与汝乃再世因缘也。当更加亲爱，以偿畴昔之
愿。”自是遂留宿源舍，不复更去。源素不善棋，教之奕尽得其妙。凡平日以棋称者，皆莫能敌也。每说秋壑
旧事，其所目击者历历甚详。尝言：秋壑一日倚楼闲
望，诸姬皆侍，适有二人乌巾素服，乘小舟由湖登岸，
一姬曰：“美哉二少年。”秋壑曰：“愿事之耶？当令纳聘。”姬
笑而无言。逾时，令人捧一盒，呼诸姬至前曰：“适为某
姬纳聘，可启视之。”则姬之首也。诸姬皆战栗而退。又
尝贩盐数百艘，至都市卖之，某太学有诗曰：“昨夜江
头涌碧波，满船都载相公鹾。虽然要作调羹用，未必
调羹用许多。”秋壑闻之，遂以士人付狱，论以诽谤罪。
又尝于浙西行公田法，民受其苦。或题诗于路左云：
“襄阳累岁困孤城，豢养湖山不出征。不识咽喉形势
要，公田枉自害苍生。”秋壑见之，捕得遭显戮。又尝斋
云水千人，其数已足。又一道士衣裾蓝缕，至门求斋，
主者以数足，不肯引入，道士坚求不去，不得已，于门
侧斋焉。斋罢，覆其钵于案而去。众将钵力举之而不
动。启于秋壑，自往举之，乃有诗二句云：“得好休时便
好休，收花结子在绵州。”始知真仙降临而不识也，然
终不喻绵州之意。嗟乎！孰知有漳州木绵庵之厄也。
又尝有艄人泊舟苏堤，时方盛暑，卧于舟尾，终夜不
寐，见三人长不盈尺，集于沙际，一曰：“张公至矣，如之
奈何？”一曰：“贾平章非仁者，决不相恕。”一曰：“我则已矣，
公等及见其败也，相与哭于水中。”次日，渔者张公获
一鳖，径二尺馀，纳之府第，不三年而祸作，盖物亦已
先知，数不可逃也。源曰：“吾今日与汝相遇，抑岂非数
乎？”曰：“数至则散矣。”源曰：“然则何时？”女曰：“三年尔。”源固
未之信。及其病卧不起，源为之迎医。女不欲，曰：“曩固
已言矣。因缘之契，夫妇之情，尽于此矣。”即以手握源
臂，而与之诀曰：“儿以幽阴之质，得事君子，荷蒙不弃，
周旋许时。往者一念之私，俱蹈不测之祸，然而海枯
石烂，此恨难消；地老天荒，此情不泯。今幸得续前生
之好，践往世之盟，三载于兹，志愿足矣。请从此辞，毋
更以为念也。”言讫，面壁而卧，呼之不应矣。源大伤恸，
为治棺榇而敛之。将葬，怪其柩甚轻，启而视之，惟衣
衾钗珥在尔。虚葬于北山之麓。源感其情，不复再娶。
栖灵隐寺，出家为僧。

刘斧《远烟记》：“戴敷，筠州邑人也。父为游商，出入多从
焉。后敷学于太学，娶都下酒肆王生女为妇。岁久，父
殁于道途，敷多与浮薄子出处，耗其家资，装囊尽虚，
储无担石。妻为其父夺之以归，敷日夜号泣，王氏亦
然。誓于父曰：‘若不从志，则我身不践他人之庭，愿死
以报’。敷寻王氏卧病，久则沉绵，家人多勉父，使王氏”
复归于敷。父刚毅狠人也，曰：“吾头可断，女不可归。”敷
因大诟女：“汝寡识无知，如敷者，冻饿死道路矣！”王氏
自念不愈，私谓侍儿曰：“汝为我报郎，取吾骨归筠，久
当与郎共义也。”后数日，王氏死，侍儿一日遇敷于道，
具述王氏意，敷大伤感，方夜乃潜往都外，脱衣遗园
人，取其骨自负而归。筠敷后来愈贫，无衣食，乃佣于
人篙船丁汴，迤𨓦至江外，萍寄岳阳，学钓鱼自给。敷
怀妻，居常伤感，多独咏《齐己诗》曰：“谁知远烟浪，多有
好思量。”于时穷秋木脱，水落湖平，溶溶若万顷寒玉。
敷行数里外，隐钓烟波中，亭亭有人望焉。数日，钓无
鱼，只见烟波人，岁馀则似近，又半岁愈近焉。经月则
相去不远五十步，熟视，乃其妻王氏也。敷号泣，妻亦
然，道离索之恨。更旬日，不过数步，敷乃题诗于壁曰：
“湖中烟水平天远，波上佳人恨未休。收拾鸳鸯好归
去，满船明月洞庭秋。”一日，敷乃别主人，具道其事。主
人不甚信，乃遣子与敷，翌日往焉。敷移舟入湖，俄有
妇人相近，与敷执手曰：“自子持我骨归筠，以道途间
不欲见子焉。子钓湖上，相望者二载有馀，以岁月未
合，莫可相近，今其时矣。”乃引敷入水中。主人子大惊
而回。后尸出水上，岳阳尉侯谊验覆其尸，闻其事于
人。

《魏鹏传》：至正间，有魏鹏者，字寓言，襄阳人。父巫臣，延
祐初，参政浙江行省，卒。母郢国萧夫人，二兄𬸚𬸦，惟
生独秀美，善属文，乡里称焉。先是参政在时，萧夫人
善于贾平章之夫人曰邢国平章，幽州人，卒于杭，遂
留居焉。至是，生母遣生诣之，授以书曰：“以此呈邢国，
勿妄开也。”生私启之，知有指腹之约，欣喜而已。逾月
抵杭，旅边妪之舍。边故达睦宠姬，后嫁民间，今虽已
老，然善刺绣，喜谈谑，多往来达官家。生问贾平章家
事，妪备述之，生亦为语。郢国遣己故，妪为之先于邢
国。邢国惊喜，使亟召之。生至，再拜呈母书。顷间，一童
子出，娟娟如琼瑶。邢国曰：“小儿子麟也。”令拜生已，复
命侍儿唤娉娉。须臾，双鬟拥一女子，穿绣幕而来，曰：
“小女子也。”亦拜生已，乃退，立邢国坐右。生窃视，真国
色。少焉，治具，邢国亲酌饮生，生跪而受，顾谓娉曰：“郎
君长汝，汝兄事之。”更令娉与麟酌以饮生。既乃令家
僮引生就堂外东厢止宿。生至，则妪家行李已先在
矣。居月馀，生念邢国虽甚款爱，而语不及姻事，且疑
兄事之命，乃密祈梦于伍相祠，得神报云：“洒雪堂中
人再世，月中方得见嫦娥。”莫晓所谓，但私识之。一日平旦，生入问，邢国出至重堂，转堂后曲巷，以造娉室。
娉方低鬟，束双弯，著罗袜。生屏身户外，窥于隙间。福
福见之，以报娉。娉怒，将白邢国。生惶恐谢，娉亦解。更
以阁前瑞香赠生，令福福送生出。生即重赂福福，使
之挑娉。福福出吴绫令生书，有“海棠枝上拭新红”之
句，谓生曰：“我持此去，君徐来。”及见娉，乃佯堕。娉见诗
色变。生趋谢，继之以跪。娉乃令生就坐。生从容曰：“千
里至此，本为姻盟。今夫人了无一语，其意可知。而子
复漠然相视，当即促装，与子诀矣。”娉叹曰：“人非木石，
谁独无情。君之此言，岂知我者！”生即求合，娉拒之曰：
“晚当遣福，福诣君，有语相告。”已而夫人归，生乃趋出。
至暮，福、福至，约以明夜达生处。生喜不可制。明日，生
之友招生过平康，生辞，固曳以去，勒饮至醉，归则卧
石栏侧地上。娉乘间赴生，而生适大醉，呼之不觉，乃
怅然，书一绝于生练裙上，有曰：“襄王自是无情绪，醉
卧月明花影中。”生觉，怅然追恨。逾数日，邢国往作佛
事，娉与生送之。娉密语生，是夕竟达娉处，定情焉。生
曰：“今夕可谓海棠枝上拭新红也。”自是更数夕，而生
得母兄书，令归就试。更有书及邢国使促生还。生不
得已，夜入别娉，相视悲泣。明日，生入拜邢国，遂竟别
去。抵家就试，得首选，赴燕，复登第。及廷试，名在前列。
生思念娉，乃以翰苑自求，外补得浙江提举，乃赴钱
塘，先诣贾宅，谒邢国娉。娉见生，悲喜交集。已而命酌，
既暮，就馆居月馀，生与娉情好愈笃，多不自检。侍女
有春鸿者，以宿恨怨娉，欲报之。一日，生与娉对奕池
畔小亭上，鸿趋夫人所曰：“圃中池莲，并蒂二色，请观
之。”时娉与生方谈笑争局，适风撼花枝坠局中。娉起
视之，见夫人且至，生乃遁去。明日，夫人召生为瑞莲
之宴，娉及麟皆在，各为吟咏，相称赏而退。自是娉屈
意事鸿，得其心，且乐为用。而生母讣音以至，生乃仓
卒告归。先是，生以姻事嘱边妪，使探邢国意。会邢国
嘱边妪觅婿，妪曰：“颇牧自在禁中，何远求耶？”夫人曰：
“非魏提举乎？佳则佳矣，但终历仕途，势且携去。若嫁
他乡，宁死不忍。”妪还以复生，生曰：“余固知之。况重罹
荼毒，行色匆匆，殒越之馀，宁暇及此？虽然，此先慈意
也。天地鬼神，昭布森列，息壤在彼，岂以吾母既亡，而
背盟弃好？妪若责以大义，或庶几焉。”妪如言以进。夫
人曰：“纵有苏、张，如不听何？”妪退，生叹曰：“死生之期，自
此始矣。”乃促装以归。娉伺夫人既寝，召生入与诀。至
则相持而泣，魂断心摧。福福等亦哽咽凄怆，不能仰
视。酒半，娉举杯前曰：“兄不来矣，不偕伉俪，从此途人。
妾命薄春冰，身轻秋叶，云泥异路，浊水清尘。然既委
身，岂能再适？死以为期，言犹在耳。行当寄魂空木，毕
命穷泉，长恨悠悠，曷其有极。平时兄命我歌，我每赧
愧，今当永诀，为君一曲，君其听之。”正唐人所谓“一声
何满子，双泪落君前”也。歌曰：“随水落花，离弦飞箭，今
生无处能相见。长江纵使向西流，也应不尽千年怨。
盟誓无凭，情缘无便，愿魂化作衔泥燕。一年一度一
归来，孤雌独入郎庭院。”明日，娉乃破匣中镜，及琴上
冰弦，遣福福付生。生入别邢国，邢国召娉别生，娉不
出，生亦不强，遂行。是岁，麟举乡试，明年登进士，授咸
宁尹。乃举家之陕，娉亦随行。娉自别生食寝俱废，兼
之道途困顿，抵县浃旬，而势且垂绝。邢国忧之，莫晓
其故，研问侍婢，始得其概，懊悔无及。一日，沐浴梳栉，
衣服如常，拜于母前曰：“儿不幸，死在旦夕。母恩未报，
饮恨黄泉，赖有弟可为终养，愿夫人割不忍之爱。”又
语麟曰：“弟早掇巍科，前程远大，但愿早寻佳偶，以奉
夫人。我命薄年促，以死相累耳。若我殁后，托一抔之
土，权殡于此，俟弟改官北归，携骨还葬，志愿毕矣。”语
毕返室，以手书嘱福。福曰：“以是寄魏生，俾知我为泉
下客矣。”言讫，泪下如雨，至晚竟逝。麟漆棺敛之，寄开
元寺中。无何，寺有剧盗，遁于襄阳，官遣胥吏康铧往
捕之福，福乃出娉缄与麟，俾因铧寄去。麟览之，乃集
唐绝句十首，与生诀之辞也。麟以白母，母曰：“人已逝
矣，勿违其意。”遂命寄去。诗曰：“两行清泪语前流，千里
佳期一夕休。倚柱寻思倍惆怅，寂寥灯下不胜愁。”“倚
栏无语倍伤情，乡思撩人拨不平。寂寞闲庭春又晚，
烟花零落过清明。”“相见时难别亦难，寒潮惟带夕阳
还。钿蝉金雁皆零落，离别烟波伤玉颜。自从消瘦减
容光，云雨巫山枉断肠。”“独宿空房泪如雨，秋宵只为
一人长。”“纱窗日落渐黄昏，春梦无心只似云。”“万里寂
寥音信断，将身何处更逢君。”“一身憔悴对花眠，零落
残魂倍黯然。人面不知何处去，悠悠生死别经年。真
成薄命久寻思，宛转蛾眉能几时。汉水楚云千万里，
留君不住益凄其。魂归冥漠魄归泉，却恨青蛾误少
年。三尺孤坟何处是，每逢寒食一潸然。物换星移几
度秋，鸟啼花落水空流。人间何事堪惆怅，贵贱同归
土一坵。一封书寄数行啼，莫动哀吟易惨凄。古往今
来只如此，几多红粉委黄泥。”生居家苫块，度日如年，
追念旧欢，遽成陈迹。忽康铧者自陕至，得娉凶问并
所集句，读之，闷而复苏，誓不再娶，乃于岘山堕泪碑侧，为位以哭。未久，生服满赴都，除陕西儒学正提举，
复得与麟相见，拜谒夫人。已乃询娉殡棺，即往痛哭，
以手叩墓曰：“寓言在此。想子生平精灵未散，岂不能
为华山畿乎？”是夕宿公署，仿佛见娉来曰：“天果从人
愿乎？”生忘其死也，遽拥抱之。娉曰：“君勿见持，当有奉
告。妾死后，冥司以妾无罪过，命入金华宫，得掌笺奏。
今更感君不娶之言，将命我返魂，而屋舍已敝，当假
他尸。尚未有便，数在冬末，方可遂耳。”语毕不见。生惊
觉，但见淡月浸檐，冷风拂面，四顾凄然，泣数行下。是
年冬，有长安丞宋子璧者，一女暴卒，三日忽甦，不认
其父母曰：“我贾平章女，今咸宁县尹之姊也。死已二
载，数当返魂。”竟奔贾宅。见夫人及麟，呼福福、春鸿名
字，索存日遗物，毫发不爽。夫人曰：“此天作之合也。”乃
报魏生，生亦以梦中语告。于是再缔前盟，夫人暨福、
福等俱往送焉。花烛之夕，枕上话旧，一字不遗。是日
宴于提举后堂，宋丞一门亦与焉。询丞女名曰“月娥”，
堂有额曰“洒雪”，因悟伍相梦中语，至是皆验。月娥后
生三子，皆得官。生仕至兵部尚书，封郑国夫人。辑其
吟咏，题曰《唱随集》，贯云石为之序。

《辽邸记》：闻，辽王晚抱异疾，不能亲女色，后宫中往往
有抑郁致死者。今沙桥门外宫人斜，即群姬埋香处，
每阴寒晦黑，过者闻红愁绿惨之声。近有少年子乘
醉蹋月，迷入空宫，经素香亭下，睹一美人，霓裳练裙，
倚阑而歌曰：“明月满空阶，梧桐落如雨。凉飔袭人衣，
不知秋几许。”歌竟杳然不见。

《情史类略》：绍兴董元瑞之子，聘同邑马氏女为室，以
马之女未二十不为之婚，男女各怀怨怼，同日得瘵
疾。既一年，并患亟。一日，董氏村人见大官舰泊河下，
一皂隶上问何处，董宅人指示之，忽不见。数日又至，
村人怪而窥之，见舟中端坐一女子，盛饰美容，光彩
夺目，左右媵侍十馀人，或问谁家，女曰：“此马氏姊也，
来迎女婿。”或报董氏，使老媪往觇，其容俨与马姬无
二。又明日，董生死，马姬亦亡。

《梧州府志》：“藤县民失鸡，疑为邻妇所攘，疾声骂语侵
邻妇，妇愤恚自缢死数年矣。民偶过一处，见有野蚕
吐丝树间，欲往觅一物收取，忽见邻妇驰来骂之曰：
‘汝何盗吾茧’？民惊惧仆地，少顷甦归使人禳之，则邻
妇所埋处也。越数日，其民死。